**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.06.2020, ora 08.00 – 10.06.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 10.06.2020, ora 07.00**

**RÂURI**

**Debitele vor fi în creştere,** datorită precipitaţiilor prognozate şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Bega, Timiş, Bârzava, Moraviţa, Caraş, Nera, Cerna, bazinele superioare ale Mureșului, Jiului, Argeșului și Ialomiței, cursurile superioare și mijlocii ale Oltului, Sucevei, Moldovei, Bistriţei şi doar prin propagare pe cursul inferior al Prutului.

Pe celelalte râuri debitele vor fi relativ staţionare, exceptând râurile din bazinul hidrografic Buzău, cursul superior al Prutului (sector Oroftiana- Radăuţi Prut) și pe cursul mijlociu și inferior al Mureșului, unde debitele vor fi în scădere.

Debitele se situează, în general, la valori cuprinse între 30-90% din normalele lunare, mai mari (>100%) pe Vișeu, Firiza şi mai mici (<30% din acestea) în bazinele hidrografice: Someş, Crasna, Barcău, Crişul Negru, Crişul Alb, Trotuș, Bârlad, în bazinele superioare ale Mureșului și Argeșului, în bazinul superior şi mijlociu al Begăi, pe afluenții Bistriței și Prutului, pe Ialomiţa (exceptând Prahova), şi pe unii afluenţi ai Oltului inferior.

În interval s-au situat peste:

**- COTA DE PERICOL:** râul Homorodu Mare la stația hidrometrică Băile Homorod (180+20) – jud. HR; râul Homorodu Micla stația hidrometrică Lueta (160+50) – jud. HR.

**- COTA DE INUNDAȚIE** :râul Homorodu Mic la stația hidrometrică Căpâlnița (120+20) – jud. HR.

**- COTA DE ATENȚIE:** râul Sasa la stația hidrometrică Poieni (50+6) – jud. TM; râul Homorodu Mare la stația hidrometrică Sînpaul (250+18) – jud. HR.

În interval au fost emise două **AVERTIZĂRI HIDROLOGICE** pentru fenomene imediate și treisprezece **ATENŢIONARI HIDROLOGICE** pentru fenomene imediate.

**Debitele vor fi, în general, în creştere,** datorită precipitaţiilor prognozate şi propagării şi doar prin propagare pe cursul mijlociu şi inferior al Prutului.

În bazinul hidrografic al Bârladului, pe afluenții Prutului și pe râurile din Dobrogea debitele vor fi relativ staţionare, iar pe cursul superior al Prutului și pe cursul mijlociu și inferior al Mureșului debitele vor fi în ușoară scădere.

Sunt posibile scurgeri pe versanți, torenți, pâraie și creșteri mai însemnate de niveluri și debite cu posibile efecte de inundații locale și depășiri ale **Cotelor de Atenție** pe unele râuri mici din zona montană, ca urmare a precipitațiilor mai însemnate cantitativ prevăzute sub formă de aversă şi cu caracter torențial.

**DUNĂRE**

**Debitul la intrarea în ţară (secţiunea Baziaş) în intervalul 09.06.2020 – 10.06.2020 a fost staţionar, având valoarea de 3300 m3/s**, sub media multianuală a lunii **iunie (6400 m3/s)**.

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea.

**Debitul la intrarea în ţară (secţiunea Baziaş) va fi staţionar (3300 m3/s).**

În aval de Porţile de Fier debitele vor fi în creştere pe sectorul Gruia – Corabia şi în scădere pe sectorul Tr. Măgurele – Tulcea.

**2.** **Situația meteorologică în intervalul 09.06.2020, ora 09.00 – 10.06.2020, ora 06.00**

**A.N.M.** – Administraţia Naţională de Meteorologie, a emis o **Actualizare de Informare Meteorologică**, valabilă în intervalul 09.06.2020, ora 09:30 – 12.06.2020, ora 09:00, vizând **manifestări de instabilitate atmosferică**, după cum urmează:

**Mesaj 1:** Informare meteorologică, în intervalul menționat, vor fi perioade cu instabilitate atmosferică, în cursul zilei de marți (9 iunie) îndeosebi în regiunile intracarpatice și la munte, în noaptea de marți spre miercuri (9/10 iunie) în sud-vest, iar miercuri și joi (10 și 11 iunie) în cea mai mare parte a țării.

Se vor semnala averse ce vor avea și caracter torențial, descărcări electrice, intensificări ale vântului, vijelii și izolat grindină. În intervale scurte de timp sau prin acumulare, cantitățile de apă vor depăși 15...20 l/mp, iar pe arii restrânse 30 l/mp. **Notă:** *Gradul de instabilitate atmosferică se va menține accentuat până la finalul săptămânii în majoritatea regiunilor.*

**Mesaj 2:** **Cod Galben,** în intervalul 09 iunie 2020, ora 12:00 – 10 iunie 2020, ora 10:00, vizând instabilitate atmosferică temporar accentuată, cantități de apă însemnate, în intervalul menționat, în Banat, Crișana, Maramureș, Transilvania, vestul Olteniei, precum și în zonele montane, vor fi perioade cu instabilitate atmosferică accentuată, ce se va manifesta prin frecvente descărcări electrice, vijelii, grindină și averse ce vor avea și caracter torențial. Cantitățile de apă vor depăși 25...30 l/mp și izolat 40 l/mp***.***

***În funcție de evoluția și intensitatea fenomenelor, Administraţia Naţională de Meteorologie va actualiza prezentul mesaj.***

Această Actualizare de Informare meteorologică, respectiv Atenţionare meteo cod Galben, a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:

*- Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călăraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Satu Mare, Sălaj, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti (42 prefecturi) – Informare Meteo.*

*- Alba, Arad, Argeş, Bacău, Bihor, Bistriţa-Năsăud, Braşov, Buzău, Caraş-Severin, Cluj, Covasna, Dâmboviţa, Gorj, Harghita, Hunedoara, Maramureş, Mehedinţi, Mureş, Neamţ, Prahova, Satu Mare, Sălaj, Sibiu, Suceava, Timiş, Vâlcea şi Vrancea**(27 prefecturi) – Cod Galben.*

**ÎN ŢARĂ**

**Vremea a fost caldă,** local călduroasă în sudul și estul țării, astfel încât temperaturile maxime s-au situat între 21 de grade la Sulina și Constanța-dig și 34 de grade la Hârșova. Începând cu orele amiezii, instabilitatea atmosferică s-a accentuat treptat în cea mai mare parte a țării și s-a manifestat prin înnorări, averse și frecvente descărcări electrice. Excepție au făcut Dobrogea și Moldova unde astfel de fenomene s-au semnalat pe arii restrânse. Ploile au avut și caracter torențial, iar din informațiile colectate până la încheierea prezentului raport, cantitățile de apă au depășit pe suprafețe mici 25...30 l/mp și izolat 40 l/mp (până la 90 l/mp la Căpâlnița, județul Harghita). A căzut și grindină, confirmată fiind din date de la stații meteo și hidro în județele Timiș, Covasna, Maramureș, precum și la munte (Bâlea Lac și Vf. Țarcu), iar din surse externe în județele Harghita și Sălaj. Vântul a suflat slab și moderat, cu intensificări de scurtă durată în timpul averselor (cele mai mari viteze, de 55...65 km/h, înregistrându-se în Muntenia). La ora 06.00, valorile termice s-au încadrat între 11 grade la Ocna Șugatag și 21 de grade la Constanța-dig. Dimineața, cu totul izolat în nord-vestul Transilvaniei, s-a semnalat ceață.

**Observații:** *de ieri dimineața de la ora 06.00 au fost în vigoare 56 de mesaje pentru fenomene meteorologice periculoase imediate, după cum sunt prezentate mai jos:*

*- 1 mesaj cod roșu emis de CNPM pentru Cluj;*

*- 28 mesaje cod portocaliu, 9 emise de SRPV Sibiu, câte 8 emise de SRPV Cluj și Bacău, 2 emise de SRPV Timișoara și 1 emisă de CNPM pentru Sibiu*

*- 27 mesaje cod galben, 17 emise de CNPM pentru Muntenia, 6 emise de SRPV Craiova, 2 emise de SRPV Bacău și câte 1 emise de SRPV Sibiu și SRPV Constanța.*

**LA BUCUREŞTI**

**Vremea a fost călduroasă,** cu o maximă termică de 31 de grade la stația meteo Băneasa și 32 de grade la Afumați și Filaret. Seara și în prima parte a nopții instabilitatea atmosferică s-a accentuat și s-a manifestat prin înnorări, averse și trecător descărcări electrice. Vântul a suflat slab și moderat. La ora 06 se înregistrau 18 grade la toate stațiile meteo.

**3. Prognoza meteorologică în intervalul 10.06.2020, ora 09.00 – 11.06.2020, ora 09.00**

**ÎN ŢARĂ**

**Instabilitatea atmosferică va fi accentuată** în cea mai mare parte a țării și se va manifesta cu precădere după-amiaza și la începutul nopții, prin perioade cu înnorări, averse, frecvente descărcări electrice, intensificări de scurtă durată ale vântului ce pot lua aspect de vijelie și izolat grindină. Ploile vor avea mai ales caracter torențial, iar cantitățile de apă vor depăși local 20...25 l/mp și izolat 40 l/mp. Excepție vor face regiunile estice și sud-estice unde cerul va fi variabil, iar astfel de fenomene se vor semnala pe arii mai restrânse. Temperaturile maxime vor caracteriza în continuare o vreme călduroasă la amiază în Câmpia Română și se vor încadra la nivel național între 22 și 34 de grade. Minimele vor fi cuprinse între 9 și 20 de grade.

**LA BUCUREŞTI**

**Gradul de instabilitate atmosferică se va accentua** și mai ales după orele amiezii vor fi înnorări, averse posibil moderate cantitativ, descărcări electrice, intensificări de scurtă durată ale vântului și condiții de grindină. Temperatura maximă va fi de 29...30 de grade, iar cea minimă de 16...18 grade.

**4. Buletin nivometeorologic pentru perioada 06.06.2020-10.06.2020, pentru toate masivele, pentru altitudini mai mari de 2000m**

**Masivele Făgăraş şi Bucegi:**

**Descrierea stratului de zăpadă și a evoluției acestuia**

În ultimele zile vremea s-a încălzit accentuat, iar sub influența temperaturilor ridicate și a insolației s-au semnalat curgeri și avalanșe de mici dimensiuni, la peste 2000 m, în Făgăraș și Bucegi. În masivele Făgăraș și Bucegi, la altitudini de peste 2000 de metri, zăpada măsura în data de 5 iunie 2020, la ora 15:00: 46 cm la Vf. Omu iar în platforma stației meteorologice Bâlea-Lac era peticită și discontinuă. La celelate stații meteorologice de munte din țară stratul de zăpadă recentă s-a topit.

Vremea caldă din zilele ce urmează, vântul intens și ploile, vor topi accelerat zăpada și va exista în continuare riscul declanșării de mici avalanșe de topire și de curgeri superficiale, la peste 2200 m, acolo unde stratul de zăpadă este mai consistent.

**Prognoza vremii în intervalul 06.06.2020 – 10.06.2020:**

Vremea va fi caldă pentru această perioadă. Cerul va prezenta înnorări temporar accentuate și local se vor semnala averse de ploaie însoțite de descărcări electrice și izolat de grindină. Pe arii restrânse cantitățile de apă vor depăși 15-20 l/mp. Vântul va sufla moderat cu intensificări ce vor depăși temporar la rafale 70-80 km/h pe creste în cursul zilelor de 06 și 07 iunie, din sector sudic și sud-estic, apoi va slăbi în intensitate la valori de 40-50 km/h, la rafală.

**Temperaturi prognozate în intervalul 06.06.2020 - 10.06.2020:**

**Peste 1800 m:** temperaturi minime: 3 la 8 gr.C; temperaturi maxime: 8 la 14gr.C.

**Vânt la peste 2000 m**: din sector sudic și sud-estic cu viteze de 70-80 km/h în primele 2 zile apoi vestic și sud-vestic cu viteze de 40-50 km/h.

**Izoterma de 0 grade:** între 3500 și 3600 metri.

**Toate masivele:** Topire accelerată a zăpezii.

**Notă: RISC MARE –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

Nu au fost semnalate evenimente deosebite.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului informează** că, din rezultatele analizelor efectuate în intervalul 05-08.06.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Nu s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni)**.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 05-09.06.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

4. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT